**8517 Magyargencs, Petőfi u. 127.**

**ikt.szám:…….../2022.**

**J E G Y Z Ő K Ö N Y V**

Készült: Magyargencs Község Önkormányzata Képviselő-testületének 2022. április 21-i nyilvános üléséről, mely 17 óra 00 perckor kezdődött.

Az ülés helye: Polgármesteri Hivatal Magyargencs

Jelen vannak: Magyargencs Község Önkormányzata Képviselő-testülete részéről

Boros Tamás Polgármester

dr. Thoma Elek

Bálint Ferenc

Erdély Tamás

Vida Gábor

Távol van: -

Tanácskozási joggal: Novák Edit aljegyző

Érdeklődő: - fő

Boros Tamás polgármester köszönti a megjelenteket, s megállapítja, hogy Magyargencs Község Képviselő-testülete határozatképes, mivel a megválasztott 5 fő képviselő közül 5 fő jelen van. Ismerteti szóban a kiküldött napirendi pontokat. Mivel kiegészítés, kérdés nem érkezett, felkéri a képviselő-testületet, hogy szavazzon a napirend elfogadásáról.

Magyargencs község Önkormányzatának Képviselő-testülete 5 igen szavazattal, tartózkodás és ellenszavazat nélkül a következő határozatot hozza:

**17/2022.(IV.21.) önkormányzati határozat**

Magyargencs Község Önkormányzatának képviselő-testülete 2022. április 21-i ülésének napirendjét az alábbiak szerint határozza meg:

1. Pápakörnyéki Önkormányzatok Feladatellátó Társulásával kapcsolatos ügyek

Előadó: polgármester

1. 2022. évi közbeszerzési terv elfogadása

Előadó: polgármester

1. Vegyes ügyek

Előadó: polgármester

Napirendek tárgyalása:

**1)Pápakörnyéki Önkormányzatok Feladatellátó Társulásával kapcsolatos ügyek**

**Előadó: polgármester**

Boros Tamás polgármester ismerteti az előterjesztés tartalmát. Elmondja, hogy 2022.április 1-től 2023. március 31. között nem kell fizetni a házigondozásban térítési díjat. Ez határozott időre szól, a jelenlegi finanszírozás teszi lehetővé a jelenlegi intézkedést.

Boros Tamás polgármester megkérdezi, hogy van-e valakinek kérdése, hozzászólása?

Boros Tamás polgármester megállapítja, hogy a község képviselői részéről kérdés, hozzászólás, módosító javaslat nem érkezett, ezért szavazásra bocsátja a fenti javaslatot, s megállapítja, hogy Magyargencs Község Önkormányzat Képviselő-testülete 5 igen szavazattal, ellenszavazat és tartózkodás nélkül a következő határozatot hozta:

**18/2022. (IV.21.) önkormányzati határozat**

Magyargencs Község Önkormányzatának Képviselő-testülete a Pápakörnyéki Önkormányzatok Feladatellátó Társulás Társulási Tanácsa 6//2022. (II. 15.) határozatával jóváhagyott, a Pápakörnyéki Önkormányzatok Feladatellátó Társulása által fenntartott a személyes gondoskodást nyújtó szociális és gyermekjóléti ellátásokról és a fizetendő térítési díjakról szóló önkormányzati rendelet megalkotásával egyetért.

Határidő: Folyamatos

Felelős: Polgármester

**2)2022. évi közbeszerzési terv elfogadása**

**Előadó: polgármester**

Boros Tamás polgármester elmondja, hogy az idei évben nullás a közbeszerzési terv, nem tervez olyan beruházást, ami közbeszerzési törvény hatálya alá tartozik.

Boros Tamás polgármester megkérdezi, hogy van-e valakinek kérdése, hozzászólása?

Boros Tamás polgármester megállapítja, hogy a község képviselői részéről kérdés, hozzászólás, módosító javaslat nem érkezett, ezért szavazásra bocsátja a fenti javaslatot, s megállapítja, hogy Magyargencs Község Önkormányzat Képviselő-testülete 5 igen szavazattal, ellenszavazat és tartózkodás nélkül a következő határozatot hozta:

**19/2022. (IV.21.) önkormányzati határozat**

Magyargencs Község Önkormányzatának Képviselő-testülete az önkormányzat általános közbeszerzési szabályzata alapján az önkormányzat 2022. évi közbeszerzési tervét az előterjesztésnek megfelelő tartalommal jóváhagyja.

Felhatalmazza a polgármestert a szükséges intézkedések megtételére.

**Határidő: Azonnal a tervnek a Közbeszerzési Hatóság által működtetett Közbeszerzési Adatbázisban történő közzétételére vonatkozóan a közbeszerzésekről szóló 2022. évi CXLIII. törvény 43. § (1) bekezdés a) pontja alapján.**

**Felelős: Novák Edit aljegyző**

**Határidő: azonnal**

**3)Vegyes ügyek**

**Előadó: polgármester**

Boros Tamás polgármester elmondja, hogy a jogszabálytár felülvizsgálatakor megállapított, jelenleg hatályosként szereplő, de hatálytalan módosító rendeleteket hatályon kívül kell helyezni. Ezért szükséges az ismertetett rendelet-tervezet elfogadása.

Boros Tamás polgármester megkérdezi, hogy van-e valakinek kérdése, hozzászólása?

Boros Tamás polgármester megállapítja, hogy a község képviselői részéről kérdés, hozzászólás, módosító javaslat nem érkezett, ezért szavazásra bocsátja a fenti javaslatot, s megállapítja, hogy Magyargencs Község Önkormányzat Képviselő-testülete 5 igen szavazattal, ellenszavazat és tartózkodás nélkül a következő rendeletet alkotja:

**2/2022.( IV.25.) önkormányzati rendelete**

Magyargencs község Önkormányzat Képviselő-testülete úgy döntött, hogy az **egyes önkormányzati rendeletek deregulációs célú hatályon kívül helyezéséről** szóló, fenti számú rendeletét az előterjesztésben foglaltaknak megfelelően megalkotja

Boros Tamás polgármester elmondja, hogy Pünkösdkor lesz a falunap. Ismerteti a kiosztott táblázatot, mely tartalmazza a programokat, és a költségvonatokat. A triál show egy biciklis ügyességi bemutató, kicsit megmozgatja az embereket, mert az a sátoron kívül lesz. Minden héten lesz kitéve egy kis kedvcsináló, Tóth Tündi lesz az énekes fellépő, Márió pedig a sztárvendég.

A pályázatokkal kapcsolatban elmondja, hogy a kultúrház felújítás zajlik, fűtés elkészült, a vizesblokk felújítás van még hátra. A tető is elkészült.

A temetőhöz megvásároltuk az anyagokat, jövő héten remélhetőleg elkezdődik a beruházás. Az urnafalra kért árajánlatot, az még nem érkezett meg. Hétfőn érkezik egy munkagép, ami a parkoló legfelső rétegét leszedi. Első körben vörös kavics lesz rá, később rendes murva. A régi temetőnél vannak tuskók, amiket ki kell szedetni.

Az idei évben benyújtott pályázatok közül a kommunális gépekre, valamint útfelújításra nyertünk támogatást. közel 60 millió Ft értékben. A traktort meg is rendeltük. A szolgálati lakásra nem nyertünk, de saját erőből ott is meg kell kezdeni a felújítást, az állagmegóvás érdekében. Ha a Doktor Úr kiköltözik a lakásból, akkor lehetne neki állni a felújításnak. Az idei évtől az önkormányzat fizeti a rezsit, - erre vonatkozó előterjesztést mindenki megkapta - ezért ha a lakás megüresedik, célszerű és költséghatékony megoldást kell választani a rendelő fenntartásra. A költségvetést várhatóan módosítani fogja ez a változás. A fogorvosi lakásnál ott az üres rendelő, váróval, akkor ott lehetne tartani a háziorvosi rendelést. Az épület egyébként is fűtve van, jelentős költségmegtakarítással járna.

A képviselő-testület egyetért a javaslattal.

Az alsó faluvégen lakossági jelzésre a kis útszakaszt rendbe kellene tenni, de mivel ott nem lakik senki, vörös kavicsot fogunk kivinni, és az megoldja a problémát.

Szombatra szemétszedési akciót szerveztünk, ami kicsit közösségkovácsoló is, várjuk a segíteni szándékozókat. Szendvicset biztosítunk.

Boros Tamás polgármester megkérdezi, hogy van valakinek még hozzászólása?

Megállapítja, hogy a Képviselő-testület nyilvános ülésén megtárgyalandó további napirend nincs, kérdés, bejelentés hiányában a 2022. április 21-i nyilvános ülést 18 óra 41 perckor berekeszti.

K.m.f.

**Boros Tamás Ivanics Barbara**

**polgármester jegyző**

**A jegyzőkönyv tartalmáért felel:**

**Novák Edit**

**aljegyző**